આ બધું જોઈને મહેન્દ્રભાઈ હરખાઈ રહ્યા હતા કે એમની દીકરી સેલિબ્રિટી બની ગઈ. બીજી બાજુ એમના હૃદયમાં શૂળની જેમ એક ભૂલ ભોંકાયા કરતી હતી. બસ એ ભૂલ સુધારવી કે નહીં તેનું મનોમંથન સતત એમના મનમાં ચાલતું હતું. એક બે ટી.વી. ચેનલવાળાએ એમનો સંપર્ક કરીને એમનો મત જાણવા પ્રયત્ન કર્યો, પણ ઉદયે એમને ભગાડી મુક્યા હતા. સૌથી વધુ નાલેશી ઉદયની થઈ રહી હતી. એક તેજસ્વી છોકરીનું ભવિષ્ય માત્ર એ છોકરી હોવાના કારણે એણે રોળી નાંખ્યું તે માટે કોઈ એને માફ કરવા તૈયાર ન હતું. આ બધંુ જોઈને સૌથી વધુ કફોડી હાલત નીતિન લાકડાવાલાની થઈ હતી. એમણે અનેક કાયદાના ચોપડા ઊથલાવી નાંખ્યા હતા, પણ આ કેસને કેમ જીતી શકાય તેના કાઈ ઉકેલ મળતા ન હતા. વળી એમને પણ ટી.વી. પર વિલન તરીકે ચીતરવામાં આવ્યા હતા, કારણ કે એમણે કશિશના ચરિત્ર પર પાયાવિહોણા આક્ષેપ કર્યા હતા.